Document ID: 32014R0650

VYKONÁVACIE NARIADENIE KOMISIE (EÚ) č. 650/2014
zo 4. júna 2014,
ktorým sa stanovujú vykonávacie technické predpisy, pokiaľ ide o formát, štruktúru, obsah a dátum každoročného uverejnenia informácií, ktoré majú zverejniť príslušné orgány v súlade so smernicou Európskeho parlamentu a Rady 2013/36/EÚ
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (1), a najmä na jej článok 143 ods. 3,
keďže:
(1)
Smernica 2013/36/EÚ od príslušných orgánov vyžaduje, aby zverejňovali určité informácie preto, aby vnútorný bankový trh fungoval so stále vyššou účinnosťou a aby občania Únie disponovali primeranou úrovňou transparentnosti. Zverejňované informácie by mali byť dostatočné na to, aby umožňovali zmysluplné porovnávanie prístupov, ktoré v jednotlivých členských štátoch prijali príslušné orgány.
(2)
Aby sa ešte viac uľahčilo toto posudzovanie, informácie od všetkých príslušných orgánov by sa mali uverejňovať v spoločnom formáte, pravidelne by sa mali aktualizovať a sprístupniť na jedinej elektronickej adrese. Zatiaľ čo požiadavky na zverejnenie informácií z oblasti dohľadu v hlave VIII smernice 2013/36/EÚ sa vzťahujú na celú oblasť prudenciálnej regulácie, tieto technické predpisy sa v prvom kroku zameriavajú na dohľadové zodpovednosti vyplývajúce z uvedenej smernice a z nariadenia Európskeho parlamentu a Rady (EÚ) č. 575/2013 (2).
(3)
Toto nariadenie vychádza z návrhu vykonávacích technických predpisov, ktoré Európsky orgán dohľadu (Európsky orgán pre bankovníctvo, EBA) predložil Komisii.
(4)
EBA uskutočnil otvorené verejné konzultácie o návrhu vykonávacích technických predpisov, z ktorých vychádza toto nariadenie, zanalyzoval možné súvisiace náklady a prínosy a požiadal o stanovisko Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (3),
PRIJALA TOTO NARIADENIE:
Článok 1
Zákony, iné právne predpisy, správne predpisy a všeobecné usmernenia
Príslušné orgány podľa článku 143 ods. 1 písm. a) smernice 2013/36/EÚ uverejňujú informácie o znení zákonov, iných právnych predpisov, správnych predpisov a všeobecných usmernení prijatých v ich členskom štáte v oblasti prudenciálnej regulácie pomocou príslušných formulárov stanovených v častiach 1 až 8 prílohy I.
Článok 2
Možnosti a právomoci
Príslušné orgány podľa článku 143 ods. 1 písm. b) smernice 2013/36/EÚ uverejňujú informácie o spôsobe využívania možností a právomocí dostupných v práve Únie, pomocou príslušných formulárov stanovených v častiach 1 až 12 prílohy II.
Článok 3
Všeobecné kritériá a metodiky pri postupe preskúmania a hodnotenia orgánom dohľadu
Príslušné orgány podľa článku 143 ods. 1 písm. c) smernice 2013/36/EÚ uverejňujú informácie o všeobecných kritériách a metodikách, ktoré používajú pri preskúmaní a hodnotení orgánom dohľadu uvedenom v článku 97 uvedenej smernice, pomocou formulára stanoveného v prílohe III.
Článok 4
Súhrnné štatistické údaje
Príslušné orgány podľa článku 143 ods. 1 písm. d) smernice 2013/36/EÚ uverejňujú informácie o súhrnných štatistických údajoch o kľúčových aspektoch vykonávania prudenciálneho rámca pomocou formulárov stanovených v častiach 1 až 6 prílohy IV.
Článok 5
Dátum každoročného uverejnenia
Príslušné orgány uverejnia informácie uvedené v článku 143 ods. 1 smernice 2013/36/EÚ na jedinej elektronickej adrese po prvýkrát do 31. júla 2014.
Príslušné orgány aktualizujú informácie uvedené v článku 143 ods. 1 písm. d) uvedenej smernice do 31. júla každého roka na základe stavu k 31. decembru predchádzajúceho roka.
Príslušné orgány pravidelne aktualizujú informácie uvedené v článku 143 ods. 1 písm. a) až c) uvedenej smernice, a to najneskôr do 31. júla každého roka s výnimkou prípadu, že v uverejňovaných informáciách nedošlo k zmene.
Článok 6
Záverečné ustanovenia
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. júna 2014

Labels: 7
2
12
3